Kellotorni tammikuussa 2013.
Sisäpihalle johtavat portaat elokuussa 2012. Oikealla siipirakennusta, taustalla kellotorni.
**Kaivokselan kirkko** oli Vantaankosken seurakunnan kirkkorakennus ja entinen pääkirkko Vantaan Kaivokselassa. Kirkon sisätilat, erityisesti kirkkosali ja aula, vaurioituivat pahoin tuhopoltossa 2006. Rakennus oli siitä lähtien pitkään käyttämättömänä. Seurakunnan pääkirkko on vuodesta 1984 lähtien ollut Myyrmäen kirkko. Kaivokselan kirkko purettiin kesällä 2014.

Rakennus
--------

Kaivokselan kirkko valmistui 1969 Kaivokselan 1960-luvun aluerakentamisen yhteydessä. Vaalean, tiilijulkisivuisen kirkon suunnitteli arkkitehti Aarne Ehojoki. Kirkko sijaitsi samalla pienellä mäellä kuin vuonna 1966 valmistunut Kaivokselan koulu. Kaikki Kaivokselan 1960-luvun rakennusvaiheen rakennukset, myös asuinrakennukset, ovat Ehojoen suunnittelemia ja Rakennustoimisto A. Puolimatkan rakentamia. Kaivoksela on yksi Vantaan kaupunkikuvallisesti arvokkaista alueista.

Kirkossa ulkoisesti kuutionmuotoiseen kirkkosaliin liittyivät matalat siipirakennukset, jotka kiertyivät pienen sisäpihan ympäri. Puhdasvalettua betonia oleva erillinen kellotorni on kirkon takana kalliolla.

Kirkon urut olivat 20-äänikertaiset, vuodelta 1972 ja ne oli rakentanut sotkamolainen Urkurakentamo Tuomi. Alttarilla oli tekstiilitaiteilija Oili Mäen kuvakudos *Tulkaa minun tyköni kaikki*.

Tulipalo
--------

Kaivokselan kirkko tuhoutui sisätiloiltaan tuhopoltossa varhain sunnuntaina 15. lokakuuta 2006. Kirkkosalin sisustus tuhoutui täysin, liekit olivat lyöneet ulos rikkoutuneesta kirkkosalin kattoikkunasta. Myös rakennuksen aula vaurioitui pahoin. Palolta säästyneet osat kärsivät savu- ja vesivahinkoja.

Suunnitelmia ja purkaminen
--------------------------

Vantaankosken seurakunta ilmoitti pian tulipalon jälkeen, että se ei tarvitse Kaivokselan kirkon tiloja ja ehdotti kirkon purkamista. Museovirasto ja Ely-keskus eivät hyväksyneet kirkon siipirakennuksen purkua. Lausunnossaan museovirasto ei puoltanut myöskään suunnitellun senioritalon kytkemistä siihen. Museoviraston käytössä olleen kuntotutkimuksen mukaan rakennus olisi kunnostettavissa.

Vantaan seurakuntien yhteinen kirkkovaltuusto päätti kesäkuussa 2011 purkaa kirkon, koska seurakuntayhtymällä ei ole varoja kirkon uudelleenrakentamiseen. Purkupäätöksestä tehtiin valitus, jonka kirkkohallitus hylkäsi tammikuussa 2012.

Vantaan kaupungin ympäristölautakunnan rakennuslupajaosto päätti antaa luvan kirkon purkamiseen joulukuussa 2013.

Kesällä 2014 aloitettu purkaminen päättyi saman vuoden elokuussa. Kirkon erillistä betonista kellotornia ei purettu.

Lähteet
-------

* Schalin, Mona & työryhmä (aineisto) & Mäkynen, Anne (koostanut): *Kaivokselan alueinventointi*. Vantaan kaupunki, 2012. Teoksen verkkoversio (viitattu 22.1.2013).

### Viitteet

1. ↑  Vantaan kirkkopalo oli tuhotyö  15.10.2006. Mtv3. Viitattu 20.1.2013.
2. 1 2  Pohjonen, Kirsti: Kaivokselan kirkon tuho järkytti, nuorta miestä epäillään polttajaksi.  *Turun Sanomat*, 16.10.2006.  TS-Yhtymä. Artikkelin verkkoversio. Viitattu 20.1.2013.
3. ↑  Kaivokselan kirkkoa muistellaan vielä 26.10.  2014. Vantaan seurakunnat. Viitattu 17.5.2015.
4. ↑  Schalin 2012, esipuhe.
5. 1 2  Kaivokselan kirkon tontin muuttaminen palvelukeskukseksi ja koulun pihajärjestelyjen parantaminen (pdf) (Museoviraston lausunto)  2.12.2008. Vantaan kaupunki. Viitattu 20.1.2013.
6. ↑  Kaivokselan koulun historia Vantaan kaupunki. Viitattu 20.1.2013.
7. ↑  Schalin 2012, s. 149–150.
8. ↑  Kaivokselan kirkko (Internet Archive) Vantaan seurakunnat. Viitattu 22.1.2013.
9. ↑  Tulipalossa tuhoutuneen Kaivokselan kirkon kirkkosali.  *Vantaan Lauri*, 19.10.2006.  Vantaan seurakunnat. Artikkelin verkkoversio. Viitattu 22.1.2013.
10. ↑  Kaivokselan kirkko tuhoutui palossa.  *Vantaan Lauri*, 19.10.2006.  Vantaan seurakunnat. Artikkelin verkkoversio. Viitattu 22.1.2013.
11. 1 2 3  Rinne, Jorma: Kaivokselan kirkko puretaan.  *Vantaan Sanomat*, 8.6.2011.  Suomen Lehtiyhtymä Oy. Artikkelin verkkoversio. Viitattu 20.1.2013.
12. ↑  Marttinen, Vesa: Palossa tuhoutunut Kaivokselan kirkko menossa viimein purkuun.  *Vantaan Sanomat*, 31.1.2012.  Suomen Lehtiyhtymä Oy. Artikkelin verkkoversio. Viitattu 20.1.2013.
13. ↑  Halonen, Kaisa: Kaivokselan kirkko puretaan syksyyn mennessä *Vantaan Lauri*.  21.1.2014. Vantaan seurakuntayhtymä. Viitattu 29.12.2014.
14. ↑  Harvinainen kirkon purku on aloitettu Kaivokselassa - katso kuvat *Vantaan Sanomat*.  30.7.2014. Suomen Lehtiyhtymä. Viitattu 29.12.2014.

Aiheesta muualla
----------------

* Kuvia tai muita tiedostoja aiheesta **Kaivokselan kirkko** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vantaan kirkot ja kappelit |
| --- |
|  |
| Kirkot | 
* Hakunila
* Hämeenkylä
* Kivistö
* Korso
* Länsimäki
* Myyrmäki
* Pyhän Annan lastenkirkko
* Rekola
* Tikkurilan kirkko
* Tikkurilan ortodoksinen kirkko
* Vantaan Pyhän Laurin kirkko

 |
|  |
| Kappelit | 
* Honkanummi
* Pyhän Laurin kappeli
* Ruskeasanta
* Seutula
* Vaarala

 |
|  |
| Entiset | 
* Kaivoksela
* Tikkurilan vanha kirkko

 |

 |